b'\n_START_ARTICLE_\nSoj\xc5\xb3 aliejus\n_START_PARAGRAPH_\nSoj\xc5\xb3 aliejus (angl. soybean oil)\xc2\xa0\xe2\x80\x93 aliejus, i\xc5\xa1gaunamas i\xc5\xa1 sojos (Glycine max) s\xc4\x97kl\xc5\xb3 (sojos pupeli\xc5\xb3). Tai vienas pla\xc4\x8diausiai paplitusi\xc5\xb3 maisto gamyboje naudojam\xc5\xb3 aliej\xc5\xb3.\n_START_SECTION_\nPanaudojimas\n_START_PARAGRAPH_\nRafinuotas soj\xc5\xb3 aliejus naudojamas maistui. Daug jo sunaudojama margarino gamybai ir kitoje maisto (duonos, majonezo, nepienin\xc4\x97s grietin\xc4\x97l\xc4\x97s kavai, u\xc5\xbekand\xc5\xbei\xc5\xb3) pramon\xc4\x97je. Tinka kepimui, nes turi auk\xc5\xa1t\xc4\x85 smilkimo temperat\xc5\xabr\xc4\x85. _NEWLINE_Jis yra d\xc5\xbei\xc5\xabstantysis aliejus, tad naudojamas kaip pagrindin\xc4\x97 med\xc5\xbeiaga sojini\xc5\xb3 spaudos da\xc5\xbe\xc5\xb3 (angl. soy ink) ir aliejini\xc5\xb3 da\xc5\xbe\xc5\xb3 gamyboje.\n_START_SECTION_\nGamyba\n_START_PARAGRAPH_\nGaminant soj\xc5\xb3 aliej\xc5\xb3 soj\xc5\xb3 pupel\xc4\x97s trupinamos, kondicionuojamos (laikomos taip, kad j\xc5\xb3 dr\xc4\x97gnis b\xc5\xabt\xc5\xb3 tinkamas tolesniam perdirbimui), kaitinamos 60-88\xc2\xa0\xc2\xbaC temperat\xc5\xabroje, suspaud\xc5\xbeiamos \xc4\xaf dribsnius ir ekstrahuojamos tirpikliu heksanu. Tada aliejus yra rafinuojamas. Ruo\xc5\xa1iant \xc4\xafvairiems panaudojimo variantams gali b\xc5\xabti dedami reikalingi priedai. Dalis soj\xc5\xb3 aliejaus b\xc5\xabna hidrinama._NEWLINE_Soj\xc5\xb3 aliejus, tiek skystas, tiek dalinai hidrintas, paprastai parduodamas kaip augalinis aliejus (angl. vegetable oil). Pla\xc4\x8diai naudojamas kaip ingredientas daugelio maisto produkt\xc5\xb3 gamyboje. Did\xc5\xbeioji dalis soj\xc5\xb3 i\xc5\xa1spaud\xc5\xb3 sunaudojami kaip gyvuli\xc5\xb3 pa\xc5\xa1arai._NEWLINE_2002\xe2\x80\x932003\xc2\xa0m. pasaulyje buvo pagaminta 30,6 milijonai ton\xc5\xb3 soj\xc5\xb3 aliejaus. Tai pus\xc4\x97 pagaminto maistinio aliejaus ir tre\xc4\x8ddalis vis\xc5\xb3 pagamint\xc5\xb3 riebal\xc5\xb3, \xc4\xafskaitant gyv\xc5\xabninius riebalus._NEWLINE_I\xc5\xa1 s\xc4\x97kl\xc5\xb3 kartu su soj\xc5\xb3 aliejumi i\xc5\xa1gaunamas ir lecitinas, kuris atskirtas naudojamas konditerijos ir farmacijos pramon\xc4\x97je.\n_START_SECTION_\nSud\xc4\x97tis\n_START_PARAGRAPH_\n100 g soj\xc5\xb3 aliejaus yra 16 g so\xc4\x8di\xc5\xb3j\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3, 23 g mononeso\xc4\x8di\xc5\xb3j\xc5\xb3 ir 58 g polineso\xc4\x8di\xc5\xb3j\xc5\xb3 riebal\xc5\xb3 r\xc5\xabg\xc5\xa1\xc4\x8di\xc5\xb3. Daugelis soj\xc5\xb3 aliejaus neso\xc4\x8di\xc5\xb3j\xc5\xb3 r\xc5\xabg\xc5\xa1\xc4\x8di\xc5\xb3 yra polineso\xc4\x8diosios alfa-linoleno r\xc5\xabg\xc5\xa1tis (C-18:3, 7-10%), linolo r\xc5\xabg\xc5\xa1tis (C-18:2, 51%) ir mononeso\xc4\x8dioji oleino r\xc5\xabg\xc5\xa1tis (C-18:1, 23%). Soj\xc5\xb3 aliejuje esan\xc4\x8dios so\xc4\x8diosios r\xc5\xabg\xc5\xa1tys yra stearino r\xc5\xabg\xc5\xa1tis, (C-18:0, 4%) ir palmitino r\xc5\xabg\xc5\xa1tis (c-16:0, 10%)._NEWLINE_Didelis kiekis lengvai oksiduojamos linoleno r\xc5\xabg\xc5\xa1ties yra nepageidaujamas kai kuriose panaudojimo srityse, pvz., kepimo aliejuose (angl. cooking oils). Trys kompanijos (Monsanto Company, DuPont/Bunge ir Asoyia) 2004\xc2\xa0m. \xc4\xafved\xc4\x97 ma\xc5\xbeai linoleno r\xc5\xabg\xc5\xa1ties turin\xc4\x8dias transgenines Roundup Ready tipo soj\xc5\xb3 veisles. Anks\xc4\x8diau linoleno r\xc5\xabg\xc5\xa1ties nesotumo atsikratydavo hidrindami, ta\xc4\x8diau taip b\xc5\xabdavo gaunami nenat\xc5\xabralios trans konfig\xc5\xabracijos riebal\xc5\xb3 r\xc5\xabg\xc5\xa1tys (gamtoje riebal\xc5\xb3 r\xc5\xabg\xc5\xa1tys b\xc5\xabna cis konfig\xc5\xabracijos).'